L 258/162
SL
Uradni list Evropske unije
5.10.2022
80.
pozdravlja, da je ESZD po izstopu Združenega kraljestva iz Unije 31. januarja 2020 končno odprla delegacijo EU v Londonu in oddelek za Združeno kraljestvo v strukturi svojega sedeža; vendar obžaluje zamudo pri podelitvi diplomatskega statusa uslužbencem Parlamenta, ki delajo v pisarni za stike v Londonu, in začetno zavrnitev ESZD, da bi to vprašanje zadovoljivo rešila; razume, da sporazum o ustanovitvi nadomešča vse začasne določbe in zagotavlja, da imajo delegacija v Londonu, njeni uslužbenci in nepremičnine privilegije in imunitete, ki so enakovredne tistim iz Dunajske konvencije, na podoben način kot drugih 144 delegacij in uradov; obžaluje, da se je ESZD pogajala o osnutku sporazuma o ustanovitvi z organi Združenega kraljestva, ne da bi se posvetovala s Parlamentom; poudarja, da pošiljanje rednih posodobitev Parlamentu namesto ustreznega posvetovanja s Parlamentom ne izpolnjuje obveznosti ESZD glede ustrezne podpore in sodelovanja, kot je določeno v členu 3(4) sklepa o ustanovitvi ESZD; ugotavlja, da je bilo do konca leta 2020 zasedenih skoraj 40 (vključno z osebjem na delu v tujini in lokalnimi uslužbenci) od 43 delovnih mest, ki so bila na voljo skupaj; se zaveda, da delegacija deluje v stavbi, ki pripada Uniji in sta jo v preteklosti uporabljala predstavništvo Evropske komisije in pisarna Evropskega parlamenta za stike;
81.
pozdravlja, da sta ESZD in Parlament v letu 2020 sodelovala pri uspešni posodobitvi praktične ureditve za izmenjavo specifičnih političnih poročil delegacij EU z izbranimi poslanci Evropskega parlamenta iz leta 2015, ki bo omogočila elektronski prenos dokumentov;
82.
obžaluje, da so se v preteklosti v tisku pojavljala zaupna poročila o misijah za opazovanje volitev, in pozdravlja rešitve, ki sta jih Parlament in ESZD našla v zvezi s posredovanjem dosjejev; je prepričan, da bo ESZD še naprej spodbujala redno izmenjavo mnenj med glavnimi opazovalci in namestniki glavnih opazovalcev ter poslanci Evropskega parlamenta pred misijo za opazovanje volitev, med njo in po njej;
83.
pozdravlja, da je ESZD leta 2020 z Evropsko investicijsko banko sklenila sporazum o ravni storitve za namestitev njenih uslužbencev v prostore delegacij po svetu; se zaveda, da so leta 2020 potekala pogajanja o nadaljnjih sporazumih o ravni storitve z Evropsko centralno banko ter Evropsko agencijo za mejno in obalno stražo (Frontex) za souporabo pisarniških prostorov in povezanih storitev;
84.
pozdravlja, da je med pandemijo covida-19 prišlo do intenzivnega usklajevanja in izmenjav s kadrovskimi oddelki ministrstev držav članic za zunanje zadeve in Organizacije Združenih narodov, ki so bili namenjeni izmenjavi mnenj in najboljše prakse o posebnih ureditvah dela, ter pozdravlja sodelovanje ESZD na tedenskih medinstitu­ cionalnih sestankih, kjer so vse institucije in agencije Unije redno posodabljale svoje ukrepe in izmenjevale prakse, ki so jih uvedle zaradi pandemije covida-19;
Pandemija covida-19
85.
se zaveda, da se je celotna ESZD zaradi pandemije covida-19 znašla v posebnem položaju, pandemija pa je tudi močno vplivala na dejavnosti njenega sedeža in delegacij; poudarja, da je bila ESZD v tem obdobju sposobna brez bistvenih težav zagotoviti neprekinjeno poslovanje in dobro finančno poslovodenje pri svojih operacijah; pozdravlja, da je ESZD na začetku marca 2020 ustanovila ožjo krizno skupino, odgovorno za oceno najnovejših dogodkov, usklajevanje komunikacije in ukrepov ter nudenje podpore delegacijam; poudarja, da je bila ta skupina bistvena za učinkovito obvladovanje krize;
86.
ugotavlja, da se je ESZD pri sprejemanju ukrepov v zvezi s covidom-19 za svoj sedež uskladila predvsem z uradnimi smernicami Belgije, delegacije pa so dobile navodila, naj upoštevajo veljavna pravila držav gostiteljic, vendar so upoštevale tudi prakso sedeža s splošnim delom na daljavo v kraju zaposlitve skupaj z zmanjšano fizično navzočnostjo v službenih prostorih;
87.
podpira dejstvo, da so bili v več državah sprejeti dodatni ukrepi za zmanjšanje zdravstvenih tveganj za uslužbence, ker so zdravstveni sistemi teh držav šteli za šibke; poudarja, da je ESZD poslala cepiva 72 delegacijam, ki so zaprosile za pomoč, za približno 4 000 oseb, vključno z izseljenim osebjem v delegacijah, njihovimi družinskimi člani in lokalnimi uslužbenci; poudarja, da so vsi uslužbenci na sedežu dobili službeni prenosni računalnik, več kot 5 000 pa jih je bilo poslanih v delegacije skupaj z osebno zaščitno opremo in medicinsko opremo za najbolj